Document ID: 32014D0442

DECIZIA DE PUNERE ÎN APLICARE A COMISIEI
din 7 iulie 2014
privind aprobarea planurilor de eradicare a pestei porcine africane la porcii sălbatici din anumite zone ale Lituaniei și Poloniei
[notificată cu numărul C(2014) 4551]
(Numai textele în limbile lituaniană și polonă sunt autentice)
(2014/442/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane și de modificare a Directivei 92/119/CEE în ceea ce privește boala Teschen și pesta porcină africană (1), în special articolul 16,
întrucât:
(1)
Directiva 2002/60/CE introduce măsurile minime pentru controlul pestei porcine africane la nivelul Uniunii, inclusiv cele care trebuie aplicate în cazul confirmării prezenței pestei porcine africane la porcii sălbatici.
(2)
La începutul anului 2014, Lituania și Polonia au confirmat prezența pestei porcine africane la porcii sălbatici de la frontiera cu Belarus și au adoptat măsuri de control al bolilor în conformitate cu Directiva 2002/60/CE. Pentru a stabili măsurile corespunzătoare de control și pentru a preveni răspândirea bolii, a fost întocmită o listă a Uniunii cuprinzând zonele cu risc ridicat, care figurează în anexa la Decizia de punere în aplicare 2014/178/UE a Comisiei (2). Părțile I și II din anexa în cauză enumeră zonele din Lituania și Polonia în care trebuie să fie puse în aplicare planurile de eradicare.
(3)
Având în vedere situația epidemiologică și în conformitate cu Directiva 2002/60/CE, Lituania și Polonia au transmis Comisiei planurile de eradicare a pestei porcine africane în zonele vizate de pe teritoriul lor.
(4)
Comisia a examinat planurile transmise de Lituania și Polonia și a constatat că acestea sunt conforme cu Directiva 2002/60/CE.
(5)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Se aprobă planul transmis de Lituania la 22 aprilie 2014 pentru eradicarea pestei porcine africane în zonele la care se face referire în anexa la Decizia de punere în aplicare 2014/178/UE.
Articolul 2
Se aprobă planul transmis de Polonia la 14 mai 2014 pentru eradicarea pestei porcine africane în zonele la care se face referire în anexa la Decizia de punere în aplicare 2014/178/UE.
Articolul 3
Lituania și Polonia pun în aplicare actele cu putere de lege și actele administrative necesare pentru implementarea planurilor menționate la articolele 1 și 2.
Articolul 4
Prezenta decizie se adresează Republicii Lituania și Republicii Polone.
Adoptată la Bruxelles, 7 iulie 2014.

Labels: 20
18
6